Den lille havn på Gjøl var søndag forvandlet til en udendørs gourmetrestaurant med specialiteter som egen presset æblemost, muslinger og brød lavet på tang. I anledning af Naturens Dag var en masse mennesker samlet for at sætte fokus på naturens spisekammer. Ud over at spise, kunne man blandt andet se, hvad en fiskeruse kan indeholde, tage på fugle- og naturudflugt til Gjøl Bjerg, fange krabber og lave krabbevæddeløb. Naturens Dag markeres med over 200 arrangementer landet rundt - alle med det fokus at få børnene med ud i naturen. Det er Danmarks Naturfredningsforening og Friluftsrådet, der står for arrangementerne i forbindelse med Naturens Dag.
Over hele landet har man søndag fejret Naturens Dag. Det gjorde man også på Gjøl, hvor både børn og voksne kunne få en bid af naturen på en lidt anderledes måde.